open-index/open-wikipedia-markdown huggingface dataset:
אוריינטד

**אוריינטד** (באנגלית: **Oriented**) הוא סרט תיעודי ישראלי בבימויו של ג'ייק וויצנפלד. הסרט עוקב אחר חייהם של שלושה פלסטינים הומוסקסואליים המתגוררים בתל אביב-יפו במשך 15 חודשים. זהו סרטו התיעודי הראשון של ויצנפלד. הסרט הוצג לראשונה בפסטיבל הסרטים Sheffield Doc / Fest שבשפילד ביוני 2015.

## משתתפים
* חאדר אבו סייף (בתפקיד עצמו)
* פאדי דעים (בתפקיד עצמו)
* נעים ג'ירייס (בתפקיד עצמו)

## תגובות
בביקורת עבור המגזין *Moment*, כתבה עמרה מקלפלין שהסרט הוא "מהפכה בין-תרבותית החוצה גאוגרפיה, לאום, דת, נטייה מינית והגירה".

## קישורים חיצוניים
* 

## הערות שוליים

קטגוריה:סרטי 2015
קטגוריה:סרטי להט"ב ישראליים
קטגוריה:סרטי להט"ב תיעודיים
קטגוריה:סרטים הומוסקסואליים
קטגוריה:סרטים תיעודיים העוסקים בסכסוך הישראלי-פלסטיני
קטגוריה:סרטים תיעודיים ישראליים
קטגוריה:תל אביב-יפו בקולנוע
קטגוריה:סרטים ישראליים משנת 2015
רגעים (סרט)

**רגעים** (באנגלית: **Moments**; בצרפתית: **Moments de la vie d'une femme**) הוא סרט דרמה צרפתי-ישראלי משנת 1979, שנכתב ובוים על ידי מיכל בת-אדם, שאף מככבת בו. הסרט היה נציג ישראל לפרס אוסקר לסרט הזר הטוב ביותר בטקס פרסי אוסקר ה-52, אך בסופו של דבר לא התקבל כמועמד בקטגוריה. הסרט התחרה בתחרות *Un Certain Regard* במסגרת פסטיבל הקולנוע בקאן בשנת 1979.

## תקציר העלילה
**יולה** (מיכל בת-אדם), סופרת תל אביבית, נוסעת לירושלים כדי לכתוב. במהלך הנסיעה ברכבת היא פוגשת ב**אן** (בריז'יט קטיון), תיירת מפריז. שתי הנשים הצעירות מטיילות ברחבי ירושלים במשך כמה ימים ומנהלות שיחות נפש. כאשר **אבי** (אסי דיין) מצטרף אליהן, יולה יוזמת מפגש מיני בין שלושתם. לאחר שאן חוזרת לצרפת, היא ויולה שומרות על קשר מכתבים. כעבור חמש שנים אן מגיעה שוב לביקור בישראל. היא מתאכסנת אצל יולה, שכבר נשואה לאבי ואם לילד.

## שחקנים ודמויות

## צנזורה
הסרט הוקרן בגרסתו השלמה בבכורה עולמית בפסטיבל הקולנוע בקאן בשנת 1979. לקראת מועד עלייתו לאקרנים בישראל, דרשה המועצה לביקורת סרטים ומחזות לצנזר מהסרט כ-30 שניות, בשל "תוכן פרובוקטיבי" - סצנת מין של שלושה במיטה אחת. מיכל בת-אדם וחברת ההפקה פנו לבג"ץ אך הפסידו, והסרט עלה לאקרנים מצונזר.

בשנת 2013, במסגרת הפסטיבל הבינלאומי לסרטי נשים רחובות, הוקרן הסרט לראשונה בישראל בגרסתו הלא מצונזרת.

## ראו גם
* מועמדים ישראלים לפרס אוסקר

## קישורים חיצוניים

* הסרט המלא לצפייה בתשלום באתר ארכיון ישראלי לסרטים - סינמטק ירושלים

## הערות שוליים

קטגוריה:סרטי דרמה ישראליים
קטגוריה:סרטי דרמה צרפתיים
קטגוריה:סרטי להט"ב ישראליים
קטגוריה:סרטי מיכל בת-אדם
קטגוריה:סרטים בעברית
קטגוריה:סרטים בצרפתית
קטגוריה:סרטים צרפתיים
קטגוריה:סרטים ישראליים משנת 1979
קטגוריה:סרטים שצונזרו בישראל
קטגוריה:ירושלים בקולנוע
מתקפת הטרור בלונדון (יוני 2017)

**מתקפת הטרור בלונדון ביוני** היא פיגוע משולב שהתרחש ב-3 ביוני 2017 באזור גשר לונדון ושוק בורו שבלונדון, בירת הממלכה המאוחדת, וכלל פיגוע דריסה ופיגועי דקירה.

8 בני אדם נרצחו במתקפה, ו-48 נפצעו. שלושת המחבלים המוסלמים מארגון המדינה האסלאמית, שחגרו חגורות נפץ מזויפות, נהרגו על ידי שוטרי הסקוטלנד יארד.

## רקע
בחודשים שלפני הפיגוע סבלה הממלכה המאוחדת ממספר פיגועי טרור, ביניהם הפיגוע בווסטמינסטר במרץ 2017, שהביא למותם של חמישה אנשים, והפיגוע במנצ'סטר ארנה במאי באותה שנה, שהביא למותם של 22 אנשים.

בעקבות הפיגועים נכנסה בריטניה למצב כוננות "קריטית", הרמה הגבוהה ביותר. ימים ספורים לאחר מכן רמת הכוננות הורדה לרמה "חמורה".

יממה לפני הפיגוע פרסם ארגון המדינה האיסלאמית כרוז שבו הוא קורא למוסלמים לנצל את הרמדאן ולהרוג את הצלבנים, בין השאר על ידי דריסה, ירי ודקירה. הכרוז נכתב בערבית ובאנגלית.

## הפיגוע

ב-3 ביוני 2017, בשעה 21:58 (שעון מקומי), החלו שלושה מחבלים פיגוע דריסה ודקירה. הם נסעו עם רכבם המסחרי במהירות של 80 קמ"ש בגשר לונדון, ודרסו עשרות הולכי רגל.
באירוע נהרגו שמונה אנשים ונפצעו כארבעים.

לאחר שרכבם התנגש בעמוד, השאירו אותו המחבלים במקום התאונה ונסו למתחם "בורו מרקט" תוך שהם דוקרים את העוברים ושבים. כאשר הגיעו למתחם, נכנסו המחבלים לפאב "ביסטרו בורו", תוך צעקות " אללה אכבר" ודקרו בסכינים כארבעה סועדים. השוטרים שהגיעו למקום דקות ספורות לאחר מכן ירו במחבלים וחיסלו אותם. לאחר הירי התגלו על המחבלים חגורות נפץ מדומות.

סך הכל נרצחו באירוע שמונה בני אדם וכחמישים נפצעו, מתוכם 21 במצב קריטי.

כיממה לאחר הפיגוע לקחה עליו המדינה האסלאמית אחריות. המחבלים זוהו כאזרחים בריטים ממוצא פקיסטני, מרוקאי ולובי.

## בעקבות הפיגוע
בעקבות הפיגועים נסגר גשר לונדון לתנועת כלי רכב והולכי רגל לזמן ממושך, וכמוהו גשר סאת'ק הסמוך. בנוסף, בתי החולים האזוריים שהו בהסגר לזמן קצר מחשש למחבלים נוספים.

בעקבות הפיגוע החליטו שתי המפלגות הגדולות במדינה (השמרנית והלייבור) על השעיית קמפיין הבחירות למשך יממה אחת.

## ראו גם

* הפיגוע בווסטמינסטר (2017)
* הפיגוע במנצ'סטר ארנה (2017)

## קישורים חיצוניים

## הערות שוליים

קטגוריה:לונדון: פיגועי טרור
קטגוריה:פיגועי טרור בממלכה המאוחדת ב-2017
לונדון
לונדון
קטגוריה:לונדון: אסלאם
קטגוריה:המדינה האסלאמית: פיגועים באירופה
יוהאן זרקו

**יוהאן זרקו** (בצרפתית: Johann Zarco, נולד ב-16 ביולי 1990) הוא רוכב מרוצי אופנועים צרפתי המתחרה באליפות ה-MotoGP עבור קבוצת קסטרול הונדה LCR . זכה פעמיים באליפות ה-Moto2   (2015, 2016).

## קריירה
זרקו נולד בקאן. בשנת 2004 החל להתחרות באליפות המינימוטו. שנה לאחר מכן סיים במקום השני באליפות אירופה בקטגוריה. בשנת 2006 סיים במקום השני באליפות אירופה הפתוחה. במקביל התחרה באליפות איטליה קטגוריית 125 סמ"ק, בה סיים במקום ה-12.

בשנת 2007 לקח חלק בתחרויות גביע הרוקי'ס של רד בול. הוא ניצח בארבעה מרוצים וזכה בתואר. בעקבות כך התקבל לאקדמיה של רד בול. בשנת 2008 מיעט להתחרות וערך הופעות בודדות באליפות איטליה.

### 125 סמ"ק
את הבכורה במרוצי גרנד פרי ערך בגרנד פרי קטר בפתיחת עונת 2009. המרוץ קוצר בעקבות הגשם העז שירד על המסלול וזרקו שסיים במקום ה-15 קיבל רק מחצית הנקודה. במהלך העונה צבר נקודות בשבעה מרוצים נוספים, את העונה סיים במקום ה-20 בדירוג הנהגים הכולל. בשמונת המרוצים הראשונים של עונת 2010 צבר נקודות. בגרנד פרי של צ'כיה, המרוץ התשיעי של העונה, קבע לראשונה את זמן ההקפה המהירה, אך לבסוף סיים את המרוץ במקום ה-19, מחוץ לטווח הנקודות. למרות שלא הצליח לסיים את שלושת המרוצים האחרונים של העונה, דורג בסיומה במקום ה-11.

בעונתו השלישית בקטגוריה עבר להתחרות עבור קבוצת AJO. בגרנד פרי של ספרד, המרוץ השני בעונה, סיים במקום השלישי ועלה לראשונה על הפודיום. עד לסיום העונה השיג עשרה פודיומים נוספים, כולל ניצחון בכורה בגרנד פרי היפני. את העונה סיים במקום השני.

### Moto2
לקראת עונת 2012 עבר להתחרות בקטגוריית ה-Moto2 ורכב עבור קבוצת JIR. את עונת הבכורה בקטגוריה סיים כרוקי העונה. בעונתו השנייה עבר לרכב על אופנועי סוטר (Suter) ואת העונה סיים במקום התשיעי, שיפור של מקום לעומת העונה הקודמת. בעונת 2014 הצטרף לקבוצת קטרהאם שהוקמה באותה השנה. מגמת השיפור נמשכה ואת העונה סיים במקום השישי. הוא המשיך לעבור בין קבוצות ובעונת 2015 הצטרף לקבוצת AJO, עבורה התחרה בקטגוריית ה-125 סמ"ק. 14 פודיומים, מתוכם 8 ניצחונות הקנו לו את תואר האליפות בפער של כ-120 נקודות מאלכס רינס שסיים במקום השני. הוא שב וזכה בתואר בעונת 2016 והיה לראשון בקטגוריה שזוכה באליפות שנתיים ברציפות.

### MotoGP
אחרי צמד הזכיות באליפות עבר להתחרות בקטגוריה הבכירה והצטרף לקבוצת טק 3 ימאהה. במרוץ פתיחת העונה הפתיע רבים, כשלקח את ההובלה מיד בתחילת המרוץ. הוא הספיק לקבוע את זמן ההקפה המהירה והוביל בפער של 2 שניות לפני שהתרסק במהלך ההקפה השישית ונאלץ לפרוש מהמרוץ. בגרנד פרי הצרפתי סיים במקום השני והשיג את הפודיום הראשון עבורו בקטגוריה. את עונת הבכורה סיים במקום השישי, מיקום בו דורג גם בסיום עונת 2018. במהלך העונה חתם על חוזה לשנתיים בקבוצת KTM, החל מעונת 2019

זרקו התקשה להגיע להישגים עם KTM ובמהלך חודש אוגוסט שוחרר מהקבוצה, כשנותרוווווו עוד שישה מרוצים לסיום העונה. בשלושת המרוצים האחרונים של העונה רכב כמחליף בקבוצת הלווין של הונדה. לקראת עונת 2020 חתם בקבוצת דוקאטי אנטיביה.

## מרוצים

## קישורים חיצוניים

* 

* .

## הערות שוליים

קטגוריה:רוכבי אופנועי מרוץ צרפתים
קטגוריה:צרפתים שנולדו ב-1990
שממית חול נמיב

**שממית חול נמיב** (שם מדעי: *Pachydactylus rangei*) היא מין של שממית קטנה המצויה במדבר נמיב החם. שממית זו התגלתה בשנת 1908 על ידי החוקר לאר גבריאל אנדרסון (Lars Gabriel Andersson).

אורכה של השממית 13 ס"מ והיא בעלת עור ורוד ומפוספס מלמעלה באדום, כשצידי הגוף צהובים וכפות רגליים גדולות בעלות כפות נצמדות. הראש גדול ומעט לבן והעיניים צהובות עם אישונים גדולים שחורים. לשונה של השממית ארוכה מאוד ויכולה לנקות את ארובות עיניה.

השממיות חיות מאנגולה עד נמיביה ומחזיקות מעמד בחום המדבר על ידי פעילות לילית ועם שחר השממיות עומדות על קצה הדיונות הגדולות ומחכות לערפילים לחים שמגיעים מהים ומתכסים בראש הדיונות. לאחר מכן הם מתחפרים מתחת לקרקע עד הלילה.

הם אוכלות חרקים שונים ובעיקר חיפושיות מדבר, כמו חיפושית מדבר נמיב (Stenocara gracilipes). הם תופסות את הטרף בלשונם הדביקה.

## קישורים חיצוניים

## הערות שוליים

קטגוריה:בעלי חיים שתוארו ב-1908
קטגוריה:טקסונים שתוארו בידי לארס גבריאל אנדרסון
קטגוריה:שממיתיים
קטגוריה:מדבר נמיב: בעלי חיים
קטגוריה:נמיביה: זוחלים
וילהלם השלישי, דוכס בוואריה

**וילהלם השלישי, דוכס בוואריה** (1375 - 12 בספטמבר 1435), היה דוכס בוואריה-מינכן בין השנים 1397–1435.

## ביוגרפיה
וילהלם השלישי נולד בשנת 1375 ליוהאן השני, דוכס בוואריה וקתרינה מגוריציה, בתם של מיינהארד השישי, רוזן גוריציה וקתרינה מפפאנברג. באותה שנה מת סבו שטפן השני, דוכס בוואריה, ואביו ודודיו פרידריך, דוכס בוואריה וסטפן השלישי, דוכס בוואריה ירשו את נחלותיו. בשנת 1392 חולקה דוכסות בוואריה בין אביו לדודיו: אביו קיבל את דוכסות בוואריה-מינכן, פרידריך, דוכס בוואריה קיבל את דוכסות בוואריה-לנדסהוט, ואילו שטפן השלישי, דוכס בוואריה קיבל את דוכסות בוואריה-אינגולשטאדט. בשנת 1394 פרצה מלחמה בין דודו שטפן השלישי שנתמך בבנו לודוויג השביעי, דוכס בוואריה לבין אביו, ווילהלם ואחיו הבכור ארנסט, דוכס בוואריה עמדו לצד אביהם.

בשנת 1397 מת אביו יוהאן השני, דוכס בוואריה, ווילהלם ירש בשותפות עם אחיו ארנסט, דוכס בוואריה את דוכסות בוואריה-מינכן.

בשנת 1400 הגיע הסכסוך בין הדוכסויות לרופרכט, מלך גרמניה, ובשנת 1402 הוא פסק לטובת ארנסט ווילהלם. בשנת 1411 תמך וילהלם בבחירתו של זיגמונד מבוהמיה לתפקיד מלך הרומאים, ולאחר מכן תמך בו במלמתו נגד ההוסיטים. בשנת 1414 כרתו וילהלם וארנסט ברית עם בן דודם היינריך השישה עשר, דוכס בוואריה-לנדסהוט נגד לודוויג השביעי, דוכס בוואריה-אינגולשטאדט, ובשנת 1420 פרצה שוב מלחמה בין הדוכסויות, שהסתיימה בשנת 1422 בתבוסת בוואריה-אינגולשטאדט. בשנת 1425 נרצח יוהאן השלישי, דוכס בוואריה-שטראובינג, ובשנת 1429 פסק זיגיסמונד, קיסר האימפריה הרומית הקדושה בבוררות פרשבורג על חלוקת דוכסות בוואריה-שטראובינג בין הענפים האחרים של בוואריה, ובוואריה-מינכן קיבלה מחצית מהשטח.

וילהלם היה מועמד לרשת את זיגיסמונד, קיסר האימפריה הרומית הקדושה, אולם הוא מת ב-12 בספטמבר 1435, ובנו אדולף, דוכס בוואריה ירש את נחלותיו, תוך שאחיו ארנסט, דוכס בוואריה, ולאחריו בן אחיו אלברכט השלישי, דוכס בוואריה משמשים כעוצרים בשמו עד למותו בשנת 1441.

## משפחתו
ב-11 במאי 1433 התחתן וילהלם עם מרגרטה מקלווה, דוכסית בוואריה-מינכן, בתם של אדולף הראשון, דוכס קלווה ומארי מבורגונדי, דוכסית קלווה, ממנה היו לו שני ילדים:
* אדולף, דוכס בוואריה (1434–1441)
* וילהלם (1435)

## אילן יוחסין

## קישורים חיצוניים

* אילן היוחסין של וילהלם השלישי

קטגוריה:בית ויטלסבאך
קטגוריה:דוכסי בוואריה
קטגוריה:ילידי 1375
קטגוריה:נפטרים ב-1435
חיפושית מדבר-נמיב

**חיפושית מדבר-נמיב** (שם מדעי: *Stenocara gracilipes*) היא מין של חיפושית מהמשפחה Tenebrionidae המצויה במדבר נמיב שבדרום מערב אפריקה.

חיפושית זו בעלת פסים לבנים על גופה השחור ורגליים ארוכות ביותר העוזרות לה לנוע במהירות. אורכה 1.4 ס"מ. 

החיפושית פעילה בשעות הבוקר המוקדמות. היא נעה למעלה הדיונות העצומות של המדבר כדי לספוג את הערפילים הלחים שנושבים מהים. החיפושית עומדת עם ראשה כלפי מטה וסופגת את הערפל על הכנפיים הקשות לה. משם הם מטפטפים בדרך ייחודית עד לראשה ועוזרות לה לשרוד במדבר. חיפושיות אלה יכולות להיזון גם מטיפות של טל.

שאר הזמן החיפושית מסתתרת בין האבנים ומחכה לירידת הטמפרטורה בשעות הלילה.

## קישורים חיצוניים

קטגוריה:חיפושיות
קטגוריה:אפריקה הדרומית: חרקים
קטגוריה:מדבר נמיב: בעלי חיים
ארנסט, דוכס בוואריה

**ארנסט, דוכס בוואריה** (1373 - 2 ביולי 1438), היה דוכס בוואריה-מינכן בין השנים 1397–1438.

## ביוגרפיה
ארנסט נולד בשנת 1373 ליוהאן השני, דוכס בוואריה וקתרינה מגוריציה, בתם של מיינהארד השישי, רוזן גוריציה וקתרינה מפפאנברג. בשנת 1375 מת סבו שטפן השני, דוכס בוואריה, ואביו ודודיו פרידריך, דוכס בוואריה וסטפן השלישי, דוכס בוואריה ירשו את נחלותיו. בשנת 1392 חולקה דוכסות בוואריה בין אביו לדודיו: אביו קיבל את דוכסות בוואריה-מינכן, פרידריך, דוכס בוואריה קיבל את דוכסות בוואריה-לנדסהוט, ואילו שטפן השלישי, דוכס בוואריה קיבל את דוכסות בוואריה-אינגולשטאדט. בשנת 1394 פרצה מלחמה בין דודו שטפן השלישי שנתמך בבנו לודוויג השביעי, דוכס בוואריה לבין אביו, וארנסט ואחיו הצעיר וילהלם השלישי, דוכס בוואריה עמדו לצד אביהם.

בשנת 1397 מת אביו יוהאן השני, דוכס בוואריה, וארנסט ירש בשותפות עם אחיו וילהלם השלישי, דוכס בוואריה את דוכסות בוואריה-מינכן.

בשנת 1400 הגיע הסכסוך בין הדוכסויות לרופרכט, מלך גרמניה, ובשנת 1402 הוא פסק לטובת ארנסט ווילהלם. בשנת 1411 תמך ארנסט בבחירתו של זיגמונד מבוהמיה לתפקיד מלך הרומאים, ולאחר מכן תמך בו במלמתו נגד ההוסיטים, מה שהביא לחורבן צפון בוואריה בשנת 1434. בשנת 1414 כרתו וילהלם וארנסט ברית עם בן דודם היינריך השישה עשר, דוכס בוואריה-לנדסהוט נגד לודוויג השביעי, דוכס בוואריה-אינגולשטאדט, ובשנת 1420 פרצה שוב מלחמה בין הדוכסויות, שהסתיימה בשנת 1422 בתבוסת בוואריה-אינגולשטאדט. בשנת 1425 נרצח יוהאן השלישי, דוכס בוואריה-שטראובינג, ובשנת 1429 פסק זיגיסמונד, קיסר האימפריה הרומית הקדושה בבוררות פרשבורג על חלוקת דוכסות בוואריה-שטראובינג בין הענפים האחרים של בוואריה, ובוואריה-מינכן קיבלה מחצית מהשטח.

בשנת 1432 התחתן בנו אלברכט בחשאי עם אגנס ברנאואר, שהייתה משרתת פשוטה. לכששמע על כך ארנסט הוא כעס מאוד, וב-12 באוקטובר 1435 הורה ארנסט על רציחתה באשמת כישוף, בזמן שאלברכט היה במסע ציד. בעקבות כך ברח אלברכט אל קרוב משפחתו לודוויג השביעי, דוכס בוואריה-אינגולשטאדט, אולם לאחר זמן קצר התפייס עם ארנסט, ובשנת 1436 התחתן אלברכט עם אנה מבראונשווייג-גרובנהאגן-איינבק.

ב-2 ביולי 1438 מת ארנסט במינכן, ובנו אלברכט השלישי, דוכס בוואריה עלה לשלטון במקומו.

## משפחתו
ב-26 בינואר 1395 התחתן ארנסט עם אליזבטה ויסקונטי, בתם של ברנבאו ויסקונטי וביאטריצ'ה דלה סקאלה, ממנה היו לו 4 ילדים:
* אלברכט השלישי, דוכס בוואריה (1401–1460)
* ביאטריקס (1403–1447), התחתנה עם הרמן השלישי, רוזן צליה, ולאחריו התחתנה עם יוהאן, רוזן פפאלץ-נוימרקט
* אליזבת (1406–1468), התחתנה עם אדולף, דוכס יוליך-ברג, ולאחריו התחתנה עם הסו מליינינגן
* אמליה (1408–1432)

## אילן יוחסין

## קישורים חיצוניים

* ארנסט, דוכס בוואריה

קטגוריה:בית ויטלסבאך
קטגוריה:דוכסי בוואריה
קטגוריה:ילידי 1373
קטגוריה:נפטרים ב-1438
יוהאן השני, דוכס בוואריה

**יוהאן השני, דוכס בוואריה** (1341–1397), היה דוכס בוואריה-מינכן בין השנים 1375–1397.

## ביוגרפיה
יוהאן נולד בשנת 1341 לשטפן השני, דוכס בוואריה ואיזבלה מסיציליה, דוכסית בוואריה, בתם של פדריקו השלישי, מלך סיציליה ואלינור מאנז'ו.

בשנת 1375 מת אביו שטפן השני, דוכס בוואריה, ויוהאן ואחיו פרידריך, דוכס בוואריה ושטפן השלישי, דוכס בוואריה ירשו את נחלותיו. בשנת 1392 חולקה דוכסות בוואריה בין יוהאן לאחיו: יוהאן קיבל את דוכסות בוואריה-מינכן, פרידריך, דוכס בוואריה קיבל את דוכסות בוואריה-לנדסהוט, ואילו שטפן השלישי, דוכס בוואריה קיבל את דוכסות בוואריה-אינגולשטאדט. בשנת 1394 פרצה מלחמה בין יוהאן שנתמך בבניו ארנסט, דוכס בוואריה ווילהלם השלישי, דוכס בוואריה, לבין אחיו שטפן השלישי שנתמך בבנו לודוויג השביעי, דוכס בוואריה, ובסיומה ניצח יוהאן את אחיו.

בשנת 1397 מת יוהאן בן ה-14 ביוני ל-1 ביולי, ובניו ארנסט, דוכס בוואריה ווילהלם השלישי, דוכס בוואריה ירשו בשותפות את דוכסות בוואריה-מינכן.

## משפחתו
בשנת 1372 התחתן יוהאן עם קתרינה מגוריציה, בתם של מיינהארד השישי, רוזן גוריציה וקתרינה מפפאנברג, ממנה היו לו 3 ילדים:
* ארנסט, דוכס בוואריה (1373–1438)
* וילהלם השלישי, דוכס בוואריה (1375–1435)
* סופיה מבוואריה (1376–1425), התחתנה עם ונצל, מלך גרמניה

## אילן יוחסין

## קישורים חיצוניים

* ארנסט, דוכס בוואריה

קטגוריה:בית ויטלסבאך
קטגוריה:דוכסי בוואריה
קטגוריה:ילידי 1341
קטגוריה:נפטרים ב-1397
חורבה (סרט)

**חורבה** הוא סרט קולנוע ישראלי, מסוגת דרמה, פשע ונוער, בכיכובם של אפרת אביב, דאנה איבגי, מיכאל אלוני ונועם אמיר. נכתב ובוים על ידי עמיר מנור ויצא למסכים ב-21 בינואר 2009. הסרט נכתב בהשראת אירועי רצח אסף שטיירמן (1996). פסקול הסרט נכתב על ידי ברי סחרוף.

## תקציר העלילה
שלושה רוצחים, בני נוער, נמלטים לחורבה מבודדת בה הם נאלצים להתמודד עם הפער שנפער בין האידאולוגיה הרומנטית שהובילה למעשה הרצח לבין המציאות האפלה שלפתע שאבה אותם. לבד וביחד הם מתחילים לעכל את המשמעויות האמתיות של הרצח אותו הם ביצעו.

## צוות השחקנים

## תגובות
הסרט הוקרן בהקרנות מסחריות באולמות האוזן השלישית ובסינמטקים, קיבל ביקורות אוהדות ממבקרי הקולנוע ואף הושווה לסרט אלפנט. 

## קישורים חיצוניים

* 

## הערות שוליים

קטגוריה:סרטים המבוססים על סיפור אמיתי
קטגוריה:סרטי 2009
קטגוריה:סרטי נעורים ישראליים
קטגוריה:סרטי פשע ישראליים
קטגוריה:סרטי דרמה ישראליים
קטגוריה:סרטים ישראליים משנת 2009
שזרן ג'קסון

**שזרן ג'קסון** (שם מדעי: *Euplectes jacksoni*) הוא מין של ציפור קטנה ממשפחת האורגיים. השרזן מצוי בערבות עשב, שדות וסוואנות בקניה וטנזניה. הוא מצוי בקרבה לסיכון עקב הפגיעה בבית גידולו.

אורך השרזן 14 ס"מ אך זנבו גדול בהרבה ממנו ומגיע לאורך 30 ס"מ. משקלו 40–49 גרם. הוא בעל מקור לבן חרוטי ושאר גופו שחור לגמרי. נוצות זנבו ארוכות ומפותלות כמו זנב תרנגול. הנקבות קטנות יותר מהזכרים וצבעם חום.

זכרי השזרן מקפצים מעל זירות חיזור במרבצי עשב בניסיון להרשים נקבות. אם ישנם כמה זכרים הנקבות יבדקו איזה זכר ימשיך לקפץ הכי הרבה זמן ויזדווגו איתו.

השזרנים ניזונים מזרעי העשב Panicum ומחרקים.

## קישורים חיצוניים

## הערות שוליים

קטגוריה:בעלי חיים שתוארו ב-1891
קטגוריה:טקסונים שתוארו בידי ריצ'רד באולדר שרפ
קטגוריה:אורגיים
קטגוריה:עופות הסוואנה האפריקנית
קטגוריה:טנזניה: עופות
הכינור ואני

**הכינור ואני** הוא רומן אוטוביוגרפי מאת הסופר אשר כנפו. הספר עוסק בילדותו ובסיפור עלייתו לארץ של הסופר. הרומן יצא לאור בהוצאת בימת קדם בשנת 2016.
## עלילה
סיפור ילדותו ועלייתו לארץ של הסופר אשר כנפו. ילדותו בעיר מוגדור, לימודיו במוגדור ובקזבלנקה. עלייתו לארץ במסגרת עליית הנוער וקליטתו בישראל כחלק מחבורת נוער בקיבוץ כפר דרום- כיום מושב בני דרום. הסיפור שזור גם בסיפורים שונים על תקופות מאוחרות יותר.

קטגוריה:ספרים ישראליים
קטגוריה:ספרים בעברית
קטגוריה:אוטוביוגרפיות
קטגוריה:ספרי 2016
קטגוריה:ספרי הוצאת בימת קדם
דינמו מחוז לנינגרד

מועדון הכדורעף **דינמו מחוז לנינגרד** (ברוסית: **Волейбольный Клуб «Динамо-ЛО» Сосновый Бор**) היא קבוצת כדורעף מקצוענית רוסית מהעיר סוסנובי בור שבמחוז לנינגרד, המתמודדת בליגת העל הרוסית בכדורעף.

תאגיד רוסאטום הוא הספונסר הראשי של הקבוצה באמצעות חברת הבת שלו רוסאנרגואטום.

## היסטוריה
הקבוצה הוקמה על בסיס קבוצת נייטרון שהוקמה במאי 2004 על ידי אלכסנדר ספריקין. תחת שם זה הקבוצה התמודדה בליגה הרביעית והשלישית של רוסיה בכדורעף עד עונת 2007. בעונה זאת הקבוצה סיימה ראשונה בליגה השלישית, העפילה לליגה השנייה, ומיתגה מחדש את עצמה כדינמו מחוז לנינגרד.

בעונת 2010 ועונת 2011 הקבוצה הייתה בסכנת הדחה אך הצליחה להישאר בליגה השנייה והעפילה לאחר מכן לליגת המשנה.

בעונת 2015/2016 הקבוצה הצליחה להבטיח את העפלתה לליגת העל הרוסית בכדורעף, 2 מחזורים לפני סיום העונה.

בעונת הבכורה שלה בליגת העל, עונת 2016/2017, הקבוצה סיימה במקום ה-12, ועונה לאחר מכן שיפרה את הישגה וסיימה במקום ה-11, הישג השיא של הקבוצה. בעונת 2019/2020 העפילה לראשונה בתולדותיה לפלייאוף הליגה ובעונת 2020 העפילה לראשונה לחצי גמר הגביע הרוסי בכדורעף.

## מגרש הבית
עד 2016 הקבוצה אירחה את משחקיה בהיכל הספורט "אנרגטיק" שבסוסנובי בור, אך בשל חוסר עמידת ההיכל בתנאים הנדרשים מקבוצות ליגת העל, הקבוצה עברה לארח את משחקיה באקדמיה לכדורעף על שם פלאטונוב בעיר סנקט פטרבורג.

## הישגים לפי עונה

## תארים
;הטורניר לזכר פלאטונוב
*2007
## קישורים חיצוניים
* 

## הערות שוליים

קטגוריה:קבוצות כדורעף רוסיות
קטגוריה:מחוז לנינגרד: מועדוני ספורט
רות זלוצ'נקו

**רות זלוצ'נקו** (נולדה ב-23 בינואר 1958) היא אתלטית ישראלית בעבר. אלופת ישראל (1975, 1976 ו-1977), אלופת המכביה העשירית (1977), שיאנית המכביה ובעלת מדליית ארד מאליפות אסיה (1975) בקפיצה לגובה, אלופת ישראל בקפיצה לרוחק (1974), אלופת ישראל בריצת 100 מטר משוכות (1976) ואלופת ישראל וסגנית אלופת אסיה בקרב חמש (1976).

## ביוגרפיה
זלוצ'נקו התאמנה בהפועל רמת גן בהדרכתו של דוד קושניר.

### 1973
בתחרות האתלטיקה של המכביה התשיעית ביולי 1973 זכתה זלוצ'נקו במדליית כסף בקפיצה לגובה בתוצאה של 1.55 מטר, אחרי אורית אברמוביץ' (1.60 מטר) ולפני איירן מלך מישראל (1.50 מטר).

### 1974
#### אלופת ישראל
באליפות ישראל שנערכה ביולי 1974 זכתה זלוצ'נקו במדליית זהב בקפיצה לרוחק בתוצאה של 5.55 מטר, לפני זיוה רבינוביץ' מהפועל תל אביב (5.50 מטר) ומיה קלה ממכבי חיפה (5.42 מטר).

### 1975
#### סגנית אלופת אסיה
באליפות אסיה באתלטיקה שנערכה בסיאול קוריאה הדרומית ביוני 1975 זכתה זלוצ'נקו בשתי מדליות, כסף וארד. מדליית כסף, בקרב חמש בתוצאה של 3687 נקודות, אחרי קיוקו שימיזו (4064 נקודות) ולפני הוצומי הרדה (3667 נקודות), שתיהן מיפן ומדליית ארד, בקפיצה לגובה בתוצאה של 1.74 מטר, אחרי היסאו צושיאה ומיצ'יו אינאוקה אף הן מיפן ושתיהן קבעו תוצאה של 1.74 מטר. באליפות ישראל שנערכה ביולי היא זכתה במדליית זהב בקפיצה לגובה בתוצאה של 1.65 מטר.

### 1976
באליפות ישראל שנערכה ב-1976 זכתה זלוצ'נקו ב-3 מדליות זהב בקרב חמש  בתוצאה של 3766 נקודות, בריצת 100 מטר משוכות בשיא אישי חדש של 15.0 שניות ובקפיצה לגובה בתוצאה של 1.70 מטר.

### 1977
#### אלופת המכביה
בתחרות שנערכה במכון וינגייט ב-26 בפברואר 1977 זכתה זלוצ'נקו במדליית זהב בקפיצה לגובה בשיא אישי חדש של 1.77 מטר, ס"מ פחות מהשיא הישראלי של אורית אברמוביץ' והתוצאה השנייה בטיבה של אתלטית ישראלית בכל הזמנים, באותה העת. באליפות ישראל שנערכה ביוני אותה שנה היא זכתה במדליית זהב בקפיצה לגובה בתוצאה של 1.70 מטר, לפני אירן מלך מהפועל חדרה 1.66 מטר וורד עצמון מהפועל ירושלים (1.61 מטר). בתחרות האתלטיקה של המכביה העשירית ביולי היא זכתה במדליית זהב בקפיצה לגובה בתוצאה של 1.75 מטר, לפני ורד עצמון (1.65 מטר) ולפני איירן מלך (1.60 מטר).

## שיאים אישיים
* קפיצה לגובה: 1.77 מטר (1977)
* קפיצה לרוחק: 5.66 מטר (1974)
* ריצת 100 מטר משוכות: 15.0 שניות (1976)
* קרב חמש: 3766 נקודות (1976)

## קישורים חיצוניים
* 
* 
* 
* 
* 
* 50 התוצאות הטובות בכל הזמנים - קפיצה לגובה נשים, באתר איגוד האתלטיקה בישראל
* 50 התוצאות הטובות בכל הזמנים - קפיצה לרוחק נשים, באתר איגוד האתלטיקה בישראל
* 50 התוצאות הטובות בכל הזמנים - ריצת 100 מטר משוכות נשים, באתר איגוד האתלטיקה בישראל

## הערות שוליים

קטגוריה:אלופות ישראל בקפיצה לגובה
קטגוריה:אלופי ישראל בקפיצה לגובה
קטגוריה:אלופות ישראל בקפיצה לרוחק
קטגוריה:אלופי ישראל בקפיצה לרוחק
קטגוריה:אלופות ישראל בריצת 100 מטר משוכות
קטגוריה:אלופות ישראל בקרב שבע
קטגוריה:אלופות המכביה: אתלטיות
קטגוריה:ישראליות שנולדו ב-1958
קטגוריה:ישראלים שנולדו ב-1958
סטאר פרו

**סטאר פֶּרוּ** (ספרדית: **Star Perú**), שבעבר נקראה **סטאר אפ** (**Star Up**), היא חברת תעופה פרואנית שבסיסה בנמל התעופה הבינלאומי חורחה צ'אבס שבלימה, פרו. החברה מפעילה טיסות נוסעים ומטען לשמונה יעדים בפרו מלימה.

## היסטוריה
חברת התעופה הוקמה במאי 1997 והחלה את פעילותה עם מטוס אנטונוב An-32 ששימש להובלת נוסעים ומטען ברחבי דרום אמריקה.

בסוף שנת 2004 החלה סטאר פרו בהפעלת טיסות נוסעים פנימיות בפרו לאחר שרכשה מטוס בואינג 737-200. בעקבות פעילות עסקית נכונה הוכתרה החברה לחברת התעופה בעלת הצמיחה הגדולה ביותר בפרו בשנת 2005.

## יעדים
נכון לשנת 2016 טסה החברה מבסיסה שבלימה ל-8 יעדים בפרו:
אנדוס, קאמיסה, אילו, קוריאנטס-טרומפטארוס, קוסקו, הואנוקו, איקיטוס, פוקאלפה, פוארטו מלדונאדו וטראפוטו.

## צי המטוסים

## קישורים חיצוניים

* 

## הערות שוליים

קטגוריה:חברות פרואניות
MFJ אנטרפרייזס

**MFJ אנטרפרייזס** (באנגלית: **MFJ Enterprises**), שנוסדה בשנת 1972 על ידי מרטין פ. ג'ו, היא יצרנית של מגוון רחב של מוצרים עבור תעשיית הרדיו החובבני. הם מתמחים באביזרים לתחנות רדיו, כגון אנטנות, מקלטים משלטים, מכיילי אנטנות ועוד. כיום MFJ מייצרת יותר מוצרי רדיו חובבני מכל חברה אחרת בעולם ויש לה 5 חברות-בת.

ראשי התיבות "MFJ" של החברה הם אלה של המייסד, מרטין פ. ג'ו (כינוי רדיו K5FLU).

## קישורים חיצוניים

* 

## הערות שוליים

קטגוריה:חברות אלקטרוניקה אמריקאיות
נאוה ברק-זינגר

**נָאוָה ברק-זינגר** (נולדה ב-8 באפריל 1947) היא אשת חינוך ופעילה חברתית ישראלית. נשיאת עמותת עלם, ומשמשת בתפקידים ציבוריים נוספים. הייתה אשתו של אהוד ברק בשנים 1969–2003, ובכך הייתה גם רעיית ראש ממשלת ישראל בשנים 1999–2001.

## ביוגרפיה
נולדה וגדלה בטבריה, כנאוה כהן לאב שניהל סניף של בנק לאומי ולאם שעבדה בסוכנות היהודית. בילדותה, הייתה פעילה בתנועת הנוער העובד והלומד, רקדה ריקודי עם, והשתתפה במופעי סקי מים בפסטיבלי הכנרת. את שירותה הצבאי עשתה בחיל המודיעין, ובמהלכו, הכירה לראשונה את אהוד ברק (אז, "ברוג"), בעלה-לעתיד.

לאחר סיום שירות הצבאי למדה ספרות אנגלית וערבית באוניברסיטה העברית. שם, בחורף 1968, פגשה בשנית את ברק, שהיה אז סרן בצבא, ולמד מתמטיקה ופיזיקה, והשניים נישאו. ברק עבדה כמורה לאנגלית בחטיבת ביניים בכפר-סבא במשך 25 שנים. היא בוגרת קורס ניהול מלכ"רים ומוסדות תרבות באוניברסיטת תל אביב.

כשהייתה נשואה לאהוד ברק לזוג נולדו שלוש בנות. בשנת 2003, לאחר 34 שנות נישואים, החליטו היא וברק להפרד. ב-2009 נישאה בשנית, לאיש העסקים שלום זינגר.

### תפקידים ציבוריים
;רעיית ראש הממשלה: בתקופת כהונתו של אהוד ברק כראש ממשלת ישראל (2001-1999), התרכזה בסיוע בהתנדבות לנוער במצוקה. לאחר בחירות 1999, ובעקבות הקשר האישי שיצרה עם הילרי קלינטון במסגרת ביקורה עם בעלה ראש הממשלה, קיבלה את עצתה להתמקד בנושא הנוער והצעירים במדינה.

;נשיאת "עמותת עלם": החל מ-1996 מכהנת כנשיאת עמותת "עמותת עלם", כשבחלק מהתקופה, פעילות זאת היא בשכר. בתפקידה זה, היא פועלת למען הנוער בסיכון, מלווה מקרוב בני נוער וקשייהם, ומגייסת למענם משאבים. היא ליוותה הקמה של מיזמים כגון בתי קפה "הפוך על הפוך" למפגש בין בני נוער ואנשי מקצוע, פרויקט ניידות, הפיקוח לאיתור בני נוער בסיכון ופרויקט לחינוך לזוגיות נכונה בבתי ספר.

:בשנת 2000, יזמה את השתתפותה של קלינטון בקמפיין "עמותת עלם" נגד אלימות במשפחה, אשר חתמה בבית ראש הממשלה יחד עם חברי כנסת, על אמנה נגד אלימות, ביקרה בפרויקטים של העמותה, ותרמה להעלאת המודעות ל"עלם".

;יו"ר אגודת הידידים של המרכז הרפואי רבין (ביילינסון): שמשה בהתנדבות בתפקיד יו"ר אגודת הידידים של המרכז רפואי רבין במשך כ-20 שנה, ולאחר סיום תפקידה כיושבת-הראש, ממשיכה להיות חברת הוועד המנהל של העמותה.

;התנדבות בארגונים נוספים: ברק-זינגר חברת ועד מנהל בליגה לידידות אמריקה ישראל. לאורך השנים, התגייסה לסייע לארגונים דוגמת האגודה למלחמה בסרטן, האגודה למלחמה באיידס, בית החולים תל השומר, והעמותה לילדים החולים בתסמונת דאון. כמו-כן, לאחר הפיגוע באוטובוס הילדים בכפר דרום, נרתמה לגיוס תרומות לקרן שהוקמה לסיוע לנפגעים.

## הוקרה
* תחת נשיאותה, זכתה "עמותת עלם" בפרס יושב-ראש הכנסת לאיכות החיים לשנת 2002–2003
* ב-יולי 2019, זכתה "עלם" בפרס העמותה האפקטיבית במסגרת אות האפקטיביות של ארגון מידות, המוענק לארגונים ללא כוונת רווח ולפרויקטים שפעילותם מחוללת השפעה ושינוי משמעותי בחברה.

## לקריאה נוספת
* . נאוה ברק, עמ' 225–242.

## קישורים חיצוניים

* 
* 
* 
* 

## הערות שוליים

קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:בני זוג של ראשי ממשלת ישראל
קטגוריה:בני זוג של שרי ממשלת ישראל
קטגוריה:בנות זוג של שרי ממשלת ישראל
קטגוריה:בני זוג של חברי הכנסת
קטגוריה:מורים לאנגלית בישראל
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:ראשי עמותות
קטגוריה:טבריה: אישים
קטגוריה:בוגרות הנוער העובד והלומד
קטגוריה:בוגרי הנוער העובד והלומד
קטגוריה:ישראליות שנולדו ב-1947
קטגוריה:ישראלים שנולדו ב-1947
כל בדיחות אשכול

**כל בדיחות אשכול** הוא ספר הומוריסטי שיצא לאור בכריכה רכה בדצמבר 1966 על ידי הוצאת "איסר". את הספר כתב אורי סלע בשיתוף עם חברו העיתונאי שרגא הר-גיל.

בשנת 1967 יצא כרך ב' עם בדיחות נוספות, כשבשער רשום: "עוד בדיחות אשכול".

## על הספר
בספר זה הוצג לקט קטעים ואמירות הומוריסטיות שרווחו בציבור על לוי אשכול וממשלתו.

מחברי החוברת מסבירים במבוא כי "חוברת קטנטונת זאת באה לאסוף את בדיחותיה של תקופת אשכול – ההנאה היחידה שתקופה זו הביאה לאזרחי המדינה". הבדיחות מבטאות דיכאון כבד, מתובל בהומור שחור וגס. "חוברת זו" – כותבת יונה הדרי בדוקטורט שלה "משיח רכוב על טנק" – "מנסחת מצב רוח ציבורי דיכאוני שהגיע לשיאו".

באותה תקופה, היו מיתון חריף ואבטלה: עסקים פשטו את הרגל (שני הבנקים, פויכטוונגר ואלרן, התמוטטו, חברת רסקו הפסיקה את פעילותה) ורבים היגרו לחו"ל ("יורדים"). מאמציהם של אשכול וספיר להסביר שמדובר במשבר חולף נכשלו, והפופולריות של אשכול ירדה פלאים.

על הספר אמר יוסי שריד: "זה הדבר הכי גרוע שיכול לקרות למנהיג. עדיף כבר שישנאו אותך מאשר שיצחקו עליך".

זמן קצר לאחר פרסום החוברת פתחה המשטרה בחקירה כדי לאתר את מחברה. העילה לחקירה הייתה שהמו"ל של החוברת לא ציין עליה את שם בית הדפוס שבו הודפסה ולא את שם המחבר. החקירה לא העלתה דבר. עם השנים, התברר כי מחבר החוברת היה אורי סלע. הוא עשה זאת לשם פרנסה אך גם מתוך תחושה שחוברת זו נותנת ביטוי אמיתי למצב הרוח הציבורי.

## מבחר בדיחות
בין הבדיחות:
* בנמל התעופה לוד תלו שלט: היוצא אחרון מתבקש לכבות את האור
* אספן בולים מוכרח להישאר בארץ בשביל להשיג את מעטפת היום האחרון למדינה.
*השר ישראל גלילי שבר את ידו כשניסה להרים את המורל של העם.
* לוי אשכול ואורי זוהר נפגשו. שאל לוי אשכול את אורי זוהר מה דעתו עליו. ענה אורי זוהר: שמע, אשכול, את המדיניות שלך עוד הייתי מוכן לסבול, אבל זה שאתה מצחיק את הקהל יותר ממני-על זה לא אסלח לך.
* פנחס ספיר (שר האוצר דאז) הבטיח להעמיד את משק המדינה על הרגליים...ובאמת, הרבה אנשים נאלצו למכור את המכוניות שלהם.
* האוניברסיטה החליטה להעניק לפנחס ספיר תואר דוקטור כבוד לביוכימיה על שהצליח להפוך את הלירה לזבל אורגני.
* ראש ממשלה גרמני חושב כשהוא שותה בירה, ראש ממשלה צרפתי חושב כשהוא אוכל, ראש ממשלה בריטי חושב כשהוא מעשן מקטרת, ראש ממשלה ישראלי חושב אחרי שהוא עושה.
* המיתון דומה לברית מילה... לקטנים מקצצים ולגדולים מחלקים עוגות.

## ראו גם
* אשכול של הומור (ספר)

## קישורים חיצוניים

* 
* זאב גלילי, לוי אשכול שהפך את ההומור לנשק פוליטי, באתר היגיון בשיגעון
* 
* 
* אלון גן, מ-"כל בדיחות אשכול" ל-"כל בדיחות נאצר": העם כתבנית נוף בדיחותיו, **[[הומור מקוון]]** 13, דצמבר 2019
* 

## הערות שוליים

קטגוריה:לוי אשכול
קטגוריה:ספרי 1966
קטגוריה:ספרים בעברית
קטגוריה:בדיחות
קטגוריה:1966 בישראל
קטגוריה:ספרי הומור וקומדיה
יום איכות הסביבה העולמי

[200px|ממוזער|שמאל|"[תמונת גולת השיש הכחולה|הגולה הכחולה" - תמונה מפורסמת שצולמה מהחללית אפולו 17 ועזרה בקידום המודעות לאיכות הסביבה]]
**יום איכות הסביבה העולמי** הוא מועד בינלאומי המצוין כל שנה ב-5 ביוני, על ידי המדינות החברות באו"ם, להעלאת המודעות לאיכות הסביבה (הגנת הטבע והסביבה). היום הוכרז על ידי העצרת הכללית של האומות המאוחדות ב-1972 וצוין לראשונה ב-1974. במהלך היום נערכים מפגשים וכנסים לחינוך ולמודעות בנושא, כולל דרכי טיפול ומניעה בבעיות סביבתיות.

מטרת יום זה היא להעלות את המודעות לנושאים הקשורים באיכות הסביבה, לקדם שינוי עמדות בנושאים של איכות הסביבה ולהגביר את שיתוף הפעולה של כל המדינות, כדי שאנשים יהנו בעתיד מעולם משגשג ובטוח.

יום איכות הסביבה מצוין ברחבי העולם בפעילויות רבות, כמו קונצרטים בחיק הטבע, תהלוכות, נטיעות עצים, תחרויות כתיבה וציור כרזות בבתי הספר, וכן מבצעי מיחזור ונקיון.

יום איכות הסביבה הוא אחד המועדים הבינלאומיים הראשונים בנושא שמירת טבע, קיימות וסביבתנות. ימים דומים ליום איכות הסביבה שמציין האו"ם כוללים את היום העולמי לחיות הבר (World Wildlife Day) ב-3 במרץ, יום היערות העולמי (21 במרץ), יום המים העולמי (22 במרץ), יום כדור הארץ (ב-22 באפריל), יום המגוון הביולוגי (22 במאי), יום האוקיינוסים (ב-8 ביוני) ויום למאבק במדבור (ב-17 ביוני).

## ראו גם
* משבר האקלים העולמי
* סביבתנות
* הגנת הטבע והסביבה

## קישורים חיצוניים

* 
* יום איכות הסביבה העולמי, באתר מט"ח
* יום איכות הסביבה העולמי 2016, באתר המשרד להגנת הסביבה
* יום איכות הסביבה העולמי 2017, באתר המשרד להגנת הסביבה
* על יום איכות הסביבה העולמי, באתר Clean up Israel

איכות הסביבה, יום
קטגוריה:שמירת הסביבה
קטגוריה:אירועים בחודש יוני
איכות הסביבה
אילו נוצחה ישראל

**אילו נוצחה ישראל** (באנגלית: **If Israel Lost the War**) הוא ספר מתח/היסטוריה אלטרנטיבית מ-1969 מאת ריצ'רד צֶ'זנוף, רוברט ליטל  ואדוארד קליין  (עיתונאי השבועון "ניוזוויק"), המתאר תרחיש חלופי, בו הפסידה ישראל במלחמת ששת הימים. תורגם על ידי מ. דרומי וש. יונתן. הספר ערוך בצורה כמו-דוקומנטרית, עם מפות ומעין-ציטוטים מעיתונים. הספר הפך לרב-מכר ושימש להסברת מתקפת המנע.

הספר הופיע באותה שנה בתרגום עברי בהוצאת ספרית מעריב. במהדורה שהופיעה בהוצאת משרד הביטחון התלוותה לו הקדמה ארוכה של היסטוריון צבאי המסביר את חשיבותו של הספר לצה"ל ועד כמה יש להיות מודעים תמיד לחלופות. עיתון "מעריב", פרסם פרקים של הספר, לפני שתרגם אותו במלואו.

בשעתו, הספר גרם למארק גפן, העורך הראשי של ביטאון מפ"ם "על המשמר", לקרוא להחרים את "הספרון". אורי אבנרי תקף אותו גם ב"העולם הזה" וגם במגזין האמריקאי "לייף".

יש המשערים כי המחברים הושפעו ממאמר של אפרים קישון, בשם "איך איבדנו את אהדת העולם", המתאר היסטוריה אלטרנטיבית, בה לא יצאו בריטניה וצרפת למלחמת סיני, וכך חיזקו את המצרים, אשר כבשו ב-1957 את ישראל. המאמר הסיק כי טוב להתנצל בפני העולם על התקפה מוצלחת, מאשר לקבל את אהדתו עקב כיבוש. המאמר פורסם בעולם מייד לאחר מלחמת ששת הימים, בחוברת עם קריקטורות של דוש, עם הכותרת "סליחה שניצחנו".

## עלילה
הספר מתאר את מלחמת ששת הימים, אבל במצב הפוך, שבו צבאות ערב מכים את המכה האווירית המקדימה, ובתוך שישה ימים ישראל מובסת במלחמה. עולה בספר טענה כי אילו ישראל תובס במלחמה, לא יהיה בעולם מי שייחלץ לעזרתה.

הספר פותח במכה המקדימה שהטיל חיל האוויר המצרי על חיל האוויר הישראלי, בעודו משמיד את מטוסיו על הקרקע (ההפך ממבצע מוקד שהיה בפועל). מייד לאחר מכן, פצחו כל מדינות ערב במלחמת בזק, וכבשו את כל מדינת ישראל בתוך שישה ימים.

האמריקאים, השקועים במלחמת וייטנאם, אינם נוקפים אצבע להצלת מדינת ישראל, למרות מחאות יהודי ארצות הברית. כך גם שאר ארצות העולם – למעט מטוסי סיוע רפואי מעטים שנשלחים מהולנד, ונאלצים לנחות בקפריסין, מחוסר מסלולי נחיתה.

מאחר שהפלסטיני סירחאן סירחאן חוזר לירדן לחגוג את הניצחון, נמנע הרצח של רוברט קנדי, והוא מנצח את ריצ'רד ניקסון בבחירות לנשיאות ארצות הברית 1968.

הספר מתאר את השלטון הערבי האפשרי על מדינת ישראל הכבושה, דבר הכולל מעשי עינויים וטבח בשבויים, מעשי אונס המוניים של נשים ישראליות, התעללות באזרחים ישראליים וחיסולים פומביים ואכזריים של מנהיגי ישראל (במיוחד משה דיין). כמו כן מתאר הספר את מינוים של פושעי מלחמה נאציים כדי לנהל את המשטרה החשאית של הכובשים. זוועות הכיבוש הערבי בארץ המתוארים בספר מתקרבים לדרגה שאליה הגיעה רק השואה.

שטחי מדינת ישראל מחולקים בין מצרים, סוריה, ירדן ולבנון. הפלסטינים, שהובטח להם שיוכלו לחזור לשטחיהם, נאלצים להישאר במחנות הפליטים שלהם. ישראל מחולקת בין כוחות ערב הכובשים ולהם אין מקום בחלוקה הזאת. הספר מסתיים שנתיים לאחר המלחמה, כשיגאל אלון משתתף בפגישה סודית בטבריה הכבושה בידי סוריה, בנוגע לתוכניות לקראת מתקפות לוחמה זעירה יהודיות.

## ראו גם
* תקופת ההמתנה
* ישראל במלחמת ששת הימים
* היסטוריה חלופית

## קישורים חיצוניים

* על הספר, באתר הספרייה הלאומית
* 
* אלי אשד, מדינות ישראל חלופיות, באתר אגודה ישראלית למדע בדיוני ולפנטסיה
* 
* 
* יוחאי סלע, מוחמד חסנין הייכל - העורך המיתולוגי של העיתון המצרי אל-אהראם, באתר mideast
* 
* 
* 

## הערות שוליים

קטגוריה:ספרי 1969
קטגוריה:ספרי מלחמת ששת הימים
קטגוריה:ספרי היסטוריה חלופית של ישראל
קטגוריה:ספרי ספריית מעריב
חיים ברביבאי

**חיים ברביבאי** (נולד ב-1952) הוא איש ציבור ישראלי, אשר כיהן כראש עיריית קריית שמונה מ-1997 עד 2008.

## ביוגרפיה
במקצועו מהנדס תעשייה וניהול, ניהל בתל-חי את בית הספר למכינות. הרצה במכללה בבי"ס להנדסאים במכללה.

נבחר לראשות העיר קריית שמונה ב-27 באפריל 1998.

בחודש דצמבר 1997 בחרה מועצת העיר בחיים ברביבאי לעמוד בראשות העיר באופן זמני עד לבחירות מיוחדות, בעקבות התפטרותו הפתאומית של פרוספר אזרן. ב-28 באפריל 1998 נבחר ברביבאי על ידי הציבור לתפקיד ראש העיר, בקבלו מעל 53% מהקולות.

בנובמבר 2003 נבחר ברביבאי לקדנציה נוספת לאחר שגבר בסיבוב השני על ניסים מלכה וכיהן בתפקיד עד אפריל 2008.

ברביבאי הורשע בשוחד ובמרמה על קבלת תרומות מקבלנים במהלך הבחירות, נידון לשנת מאסר על-תנאי ולקנס והתפטר מראשות העיר.

לאחר התפטרותו של ברביבאי מילא את מקומו סגנו סמי מלול שכיהן כראש עיר בפועל עד הבחירות שנערכו באוקטובר 2008.

בנובמבר 2008 החל ברביבאי לרצות עבודות שירות בבית תמחוי בעיר, אחרי שהורשע בלקיחת שוחד, רישום כוזב במסמכי תאגיד, מרמה והפרת אמונים במהלך כהונתו כראש העירייה.

## קישורים חיצוניים
* 
* 
* 
* 

## הערות שוליים

קטגוריה:ראשי עיריית קריית שמונה
קטגוריה:ראשי רשויות מקומיות מטעם המפד"ל
קטגוריה:ראשי רשויות מקומיות מטעם קדימה
קטגוריה:ראשי רשויות מקומיות מטעם הליכוד
קטגוריה:אישי ציבור ישראלים שהורשעו בדין
קטגוריה:מורשעים בעבירות שוחד בישראל
קטגוריה:מורשעים בעבירות מרמה והפרת אמונים בישראל
קטגוריה:פוליטיקאים ישראלים שהורשעו בדין
קטגוריה:ישראלים שנולדו ב-1952
שטפן השני, דוכס בוואריה

**שטפן השני, דוכס בוואריה** (בגרמנית: **Stephan II. von Bayern**; 1319–13 במאי 1375), היה דוכס בוואריה, ולאחר מכן דוכס בוואריה-לנדסהוט בין השנים 1353–1375.

## ביוגרפיה
שטפן נולד בשנת 1319 ללודוויג הרביעי, קיסר האימפריה הרומית הקדושה ובאטריצ'ה משוויידניץ, בתם של בולקו הראשון, דוכס שוויידניץ וביאטריקס מברנדנבורג.

בשנת 1340 איחד אביו לודוויג הרביעי, קיסר האימפריה הרומית הקדושה את דוכסות בוואריה מחדש, ותחת שלטונו שימש שטפן כמושל אלזס ושוואביה. לאחר מות אביו בשנת 1347 שלטו שטפן ואחיו בכל הנחלה במשותף, ובשנת 1349 חולקה בחוזה לנדסברגר דוכסות בוואריה מחדש בין האחים, לבוואריה העליונה ובוואריה התחתונה. בשנת 1353 חולקה בוואריה התחתונה בחוזה רגנסבורג לדוכסות בוואריה-לנדסהוט שבה שלט שטפן, ולדוכסות בוואריה-שטראובינג שבה שלטו במשותף אלברכט הראשון, דוכס בוואריה ווילהלם הראשון, דוכס בוואריה.

בשנת 1354 אישר קרל הרביעי, קיסר האימפריה הרומית הקדושה את שלטון בית ויטלסבאך ושטפן ליווה אותו במסעו לאיטליה, אולם בשנת 1356 הסתכסך עמו, לאחר שבבולת הזהב קבל אחיו לודוויג השישי, דוכס בוואריה ומרקיז ברנדנבורג תואר נסיך בוחר, ואילו שטפן לא קיבל שום מעמד בתהליך הבחירות.

בשנת 1363 מת אחיינו מיינהארד השלישי, רוזן גוריציה-טירול, בנו של אחיו הבכור לודוויג החמישי, דוכס בוואריה, ובעקבות כך ירש שטפן את דוכסות בוואריה העליונה ופלש לטירול, על מנת לחזק את כוחו מול רודולף הרביעי, דוכס אוסטריה. בשנת 1369 נחתם שלום שרדינג בין השניים, ובו מסר שטפן את טירול לבית הבסבורג בתמורה לפיצוי כספי גבוה מאוד. בעקבות המלחמה שבה התנגד לו אחיו לודוויג השישי, דוכס בוואריה, איבד בית ויטלסבאך בסופו של דבר את שלטונו במרקיזות ברנדנבורג.

ב-13 במאי 1375 מת שטפן, ובניו שטפן השלישי, דוכס בוואריה, פרידריך, דוכס בוואריה ויוהאן השני, דוכס בוואריה ירשו בשותפות את דוכסות בוואריה-לנדסהוט, אותה חילקו ביניהם בשנת 1392.

## משפחתו
ב-27 ביוני 1328 התחתן שטפן עם איזבלה מסיציליה, דוכסית בוואריה, בתם של פדריקו השלישי, מלך סיציליה ואלינור מאנז'ו, ממנה היו לו 4 ילדים:
* שטפן השלישי, דוכס בוואריה (1337–1413)
* אגנס מבוואריה (1338–לא ידוע), התחתנה עם ז'אקייה הראשון, מלך קפריסין
* פרידריך, דוכס בוואריה (1339–1393)
* יוהאן השני, דוכס בוואריה (1341–1397)

ב-14 בפברואר 1359 התחתן שטפן עם מרגרטה מנירנברג, בתם של יוהאן השני, רוזן העיר נירנברג ואליזבת מהנברג, אך לא היו לו ילדים ממנה.

## אילן יוחסין

## קישורים חיצוניים

קטגוריה:בית ויטלסבאך
קטגוריה:דוכסי בוואריה
קטגוריה:ילידי 1319
קטגוריה:נפטרים ב-1375
קולין גרין

**קולין פ. גרין** (באנגלית: **Collin P. Green**) הוא קצין בדימוס בדרגת תת אדמירל. בתפקידו האחרון שירת כסגן מפקד פיקוד המבצעים המיוחדים של ארצות הברית.

## ביוגרפיה
גרין נולד בבואי שבמרילנד, הרביעי מבין תשעה ילדים. ב-1986 סיים תואר ראשון באקדמיה הימית של ארצות הברית והתגייס לצי.

ב-1988 השלים קורס חבלה ימית והכשרה כלוחם ביחידת אריות הים. הוצב בצוות אריות הים 5 ושירת בו עד 1992, בתקופה זו השתתף במבצעים מיוחדים באסיה ובמלחמת המפרץ. לאחר מכן שירת באגף התכנון והמבצעים במטה הצי. ב-1995 הוצב בצוות אריות הים 2 ובכוח הלוחמה הימית המיוחדת של הצי השישי. ב-1997 מונה לסגן מפקד יחידת הלוחמה הימית המיוחדת העשירית המוצבת בבסיס הצי רוטה שבדרום ספרד. לאחר שסיים תואר שני במכללת המלחמה של הצי הוצב בשנת 2000 כקצין לוחמה ימית מיוחדת בצי החמישי. לאחר מכן שירת כראש ענף גזרת פיקוד מרכז במחלקת המבצעים המיוחדים של אגף המבצעים במטות המשולבים.

ב-2005 מונה למפקד צוות אריות הים 3 ובתקופת פיקודו מונה למפקד כוח לחימה ימית מיוחדת שהשתתף במלחמת עיראק. ב-2007 מונה למפקד יחידת הלוחמה הימית המיוחדת המוצבת בבחריין. ב-2008 מונה לעוזר קצין תכנון ומבצעים במטה פיקוד הלוחמה המיוחדת של הצי.

ביוני 2011 מונה למפקד קבוצת הלוחמה המיוחדת הראשונה שבסיסה בקורנדו שבקליפורניה ושירת בתפקיד עד יוני 2013. שימש קצין מבצעים בפיקוד המשותף של נאט"ו באפגניסטן ועוזרו של מפקד כוחות נאט"ו ומפקד פיקוד אירופה של ארצות הברית.

במרץ 2016 מונה למפקד המבצעים המיוחדים של פיקוד דרום של ארצות הברית. בספטמבר 2018 מונה למפקד פיקוד הלוחמה המיוחדת של צי ארצות הברית. ב-2020 מונה לראש מטה פיקוד המבצעים המיוחדים של ארצות הברית. בדצמבר 2021 מונה לסגן מפקד הפיקוד במקום טים סימנסקי. הוא פרש מהשירות ב-2024.

גרין בעל תואר שני ביחסים בינלאומיים מהאוניברסיטה הקתולית של אמריקה, ובעל תואר שני בהצטיינות בלימודי אסטרטגיה וביטחון לאומי ממכללת המלחמה של הצי.

## קישורים חיצוניים

* ביוגרפיה באתר הצי
* Commander, Naval Special Warfare Group ONE - The Commodore

## הערות שוליים

קטגוריה:אדמירלים בצי ארצות הברית
קטגוריה:מעוטרי כוכב הארד
קטגוריה:אמריקאים מעוטרי אות לגיון ההצטיינות
קטגוריה:מפקדי פיקוד הלוחמה המיוחדת של צי ארצות הברית
קטגוריה:לוחמי אריות הים
קטגוריה:מלחמת המפרץ: אישים
קטגוריה:אמריקאים שנולדו ב-1962
איתי הגיתי

**אִתַּי הַגִּתִּי**, הוא דמות מקראית, נכרי, שעמד לצידו של דוד בראש גדוד צבאי, צבא שכיר אשר אנשיו נכריים, בעת מרד אבשלום. שמו מופיע שלוש פעמים במקרא.

בבורחו מירושלים בזמן מרד אבשלום, מבקש אִתַּי הַגִּתִּי להצטרף לדוד. ייתכן כי בשיחה זו בודק דוד את מידת נאמנותו של אִתַּי. לדעת שמעון בר-אפרת דבריו לאִתַּי אינם באים לבחון את נאמנותו של אִתַּי אלא הוא מבקש ממנו לא לבוא עמו כי אִתַּי כבר נמצא במנוסה ממקום מוצאו.

לפני היציאה לקרב דוד מחלק את צבאו לשלושה גדודים, ככתוב: "וְהַשְּׁלִשִׁת בְּיַד אִתַּי הַגִּתִּי" וגדודו מנה כשש מאות לוחמים. נראה כי הלוחמים בפיקוד אִתַּי היו נאמנים לדוד. לוחמים אלה לא היוו חלק מהכרתי והפלתי (). ייתכן כי צבא השכירים הוקם בעקבות הניצחון על הפלשתים. לעירו של אִתַּי, גת היו קשרים עם דוד עוד מזמן שהותו אצל אכיש מלך גת.

## הערות שוליים

קטגוריה:אישים בספר שמואל
קטגוריה:דוד
קטגוריה:לוחמים בתנ"ך
תחריט יבש

[250 פיקסלים|ממוזער|שמאל|"הירונימוס הקדוש" ([1512), תחריט יבש מאת אלברכט דירר]]
"**תחריט יבש**" (באנגלית: Drypoint) היא טכניקת הדפס העובדת בצורה של דפוס שקע, נקרא גם תחריט במחט יבשה.

## תיאור
תחריט יבש היא אחת הטכניקות הבסיסיות בהדפס, כיוון שהיא מאפשרת עבודה חופשית של האמן. מקור הטכניקה הוא בשלהי המאה ה-15 בדרום גרמניה. המצאתה מיוחסת לאמן שנודע בכינויים "אמן הספר" (בגרמנית: Meister des Hausbuches). במסגרת הטכניקה עושה האמן שימוש בלוח מתכת רכה כמצע ליצירת גלופה. לרוב נעשה שימוש בלוח נחושת, אולם אמנים מודרניים עושים שימוש גם בחומרים נוספים כגון אבץ. האמן משרטט על לוח המתכת את הדימוי המבוקש בעזרת מחט חדה עשויה פלדה או בעלת חוד של יהלום. לאחר מכן מורחים צבע להדפסה על גבי הלוח. האמן מחדיר את הצבע לשקעים ולחריצים, ובמקביל מסיר את הצבע העודף משאר לוח ההדפסה. לבסוף, האמן מצמיד גיליון נייר אל לוח ההדפסה ומדפיס אותו בעזרת מכבש דפוס או בהדפסה ידנית.

השימוש במחט על גבי לוח המתכת הרך יוצרת גלופה שאיננה מתאימה להדפסת עותקים רבים, כיוון שהקו שנחרט בלוח נשחק בתהליך ההדפסה. על כן, מקובל להדפיס כמות קטנה של עותקים מהדפסים מסוג זה. נהוג לשלב טכניקה זו עם טכניקות הדפס אחרות, בייחוד טכניקות התצריב השונות.

## לקריאה נוספת
* קריגר, דן, **גרפיקה אמנותית: תחריט - תצריב וטכניקות נילוות**, ידיעות אחרונות, תל אביב, 2000/1999, עמ' 53-51

## קישורים חיצוניים

* 

קטגוריה:דפוס שקע
קיילה מייסונט

**קיילה רוז מייסונט** (באנגלית: **Kayla Rose Maisonet**, נולדה ב-20 ביוני 1999) היא שחקנית טלוויזיה אמריקאית. ידועה בעיקר בשל תפקידיה בסדרות הטלוויזיה "דוג בלוג" ו-"הארלי באמצע".

## ביוגרפיה
מייסונט נולדה בניו יורק סיטי ב-20 ביוני 1999, בגיל 5 היא החלה לרקוד. לפני פעילותה כשחקנית טלוויזיה, הופיעה במספר פרסומות ומחזות זמר בברודוויי. את פעילותה כשחקנית טלוויזיה החלה ב-2011 בסרט הקצר "A New York Fairy Tale". ב-2012 הופעה בפיילוט של הסדרה "Shmagreggie Saves the World" אך לבסוף הפיילוט לא נמכר. מ-2012 עד 2015, הופיעה בתור לינדזי, דמות משנית בסדרה "דוג בלוג". ב-2013 הופיעה בסדרה "משפחה נרדפת" של ניקלודיאון ב-3 פרקים וב-2015 הופיעה כשחקנית אורחת בסדרה "Mulaney". החל מ-2016 משחקת כדמות ראשית בסדרה של ערוץ דיסני "הארלי באמצע".

במאי 2025 מייסונט לוהקה לתפקיד חוזר בסדרת הפריקוול "אל" מבית פריים וידאו ותגלם את טיפאני, חברתה של אל בתיכון בל-אייר.

## פילמוגרפיה

## פרסים ומועמדויות

## קישורים חיצוניים

## הערות שוליים

קטגוריה:ערוץ דיסני: שחקנים ומנחים
קטגוריה:שחקניות קולנוע וטלוויזיה אמריקאיות
קטגוריה:שחקני קולנוע וטלוויזיה אמריקאים
קטגוריה:שחקניות ילדות אמריקאיות
קטגוריה:אמריקאיות שנולדו ב-1999
קטגוריה:אמריקאים שנולדו ב-1999
Loca (שיר של שאקירה)

**Loca** (באנגלית: **Crazy**, ובעברית: **משוגעת**) הוא שיר של הזמרת הקולומביאנית שאקירה מתוך אלבום האולפן התשיעי שלה, Sale el Sol. השיר יצא לאור ב-10 בספטמבר 2010, כסינגל הראשון מן האלבום. תחילה, שאקירה הוציאה את השיר במטרה לקדם בצורה הכי דרסטית שאפשר את האלבום. במהירות השיר הפך לשיר המצליח ביותר מן האלבום, כאשר מכר כמויות רבות של עותקים ובנוסף נכנס למצעדים רבים ברחבי העולם ואף הגיע לרוב צמרות המצעדים במצעדי אמריקה הלטינית.

מבקרים רבים שיבחו את השיר, ובנוסף המעריצים של הזמרת זכו להופיע בווידאו קליפ לשיר, ובמהרה הפך לאחד מהווידאו קליפים האהובים ביותר של הזמרת. לשיר יצאו שתי גרסאות, גרסה אחת באנגלית והשנייה גרסה בספרדית. הגרסה באנגלית נחלה הצלחה בינונית כאשר הצליחה להיכנס למצעד הבילבורד הוט 100, ובשיאה הגיעה למקום ה-32. הגרסה הספרדית זכתה להצלחה עצומה, ובמהרה הפכה לאחת מהגרסאות בספרדית המצליחות ביותר של הזמרת כאשר גרסה זו כבשה ראשי מצעדי רבים, מכרה כמויות רבות של עותקים, וצברה צפיות רבות על הווידאו קליפ. לשתי הגרסאות הועלו ווידאו קליפים לערוצה של הזמרת. בגרסה הספרדית דילן מילס השתתף באופן משמעותי בכתיבה.

## וידאו קליפ
הווידאו קליפ לשיר יצא בשנת 2010, והוא יצא כקליפ הראשון מן האלבום. במהרה הקליפ זכה לשבחים רבים ולביקורות טובות, כאשר בימיו הראשונים ביוטיוב צבר כמויות רבות של צפיות. בקליפ ניתן לראות את שאקירה משתטה, כשם השיר - "משוגעת".

היא נוסעת באופנוע כאשר חבורת אופנוענים סביבה, ובנוסף, עושה דברים שטותיים בעיר. בתחילת הקליפ ניתן לראות את מעריציה של הזמרת קוראים בשמה ומנסים לצלם אותה. נכון לאוגוסט 2019, הקליפ צבר למעלה מ-515 מיליון צפיות והוא הווידאו קליפ העשירי הנצפה ביותר של הזמרת.

## מיקומי שיא
השיר הוא המצליח ביותר מתוך האלבום, ובשיאו הצליח להיכנס למצעדים רבים, ולכבוש צמרות מצעדים רבות.

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי שאקירה
קטגוריה:שירים באנגלית
קטגוריה:שירים בספרדית
קטגוריה:שירים שנכתבו על ידי שאקירה
קטגוריה:שירים שהופקו על ידי שאקירה
קטגוריה:וידאו קליפים שצולמו בספרד
קטגוריה:שירים המעורבים במחלוקות הקשורות לפלגיאט
קטגוריה:סינגלים שהגיעו למקום הראשון באיטליה
קטגוריה:סינגלים שהגיעו למקום הראשון בספרד
קטגוריה:סינגלים שהגיעו למקום הראשון בפולין
קטגוריה:סינגלים שהגיעו למקום הראשון ברומניה
קטגוריה:סינגלים שהגיעו למקום הראשון בשווייץ
רותם ארליך

**רותם ארליך** (נולד ב-10 באפריל 1969) הוא כדורסלן עבר ישראלי. שיחק בעמדת הרכז, גובהו 1.80 מטר.

## ביוגרפיה
רותם ארליך נולד ברמת השרון. למד בתיכון רוטברג ברמת השרון, וזכה פעמיים עם נבחרת הכדורסל של התיכון באליפות לבתי ספר תיכוניים, בקבוצה בה שיחק גם נדב הנפלד. באליפות העולם לתיכונים זכתה הקבוצה במקומות השני והשלישי במהלך שתי עונות.

גדל במחלקת הנוער של רמת השרון. בעונת 1987/88 הצטרף להפועל תל אביב. בעונה שלאחר מכן שיחק בקבוצת נעוריו א.ס. רמת השרון, ששיחקה אז בליגה הארצית השנייה. בתום העונה עלתה הקבוצה לליגה הלאומית. ארליך המשיך בקבוצה שתי עונות נוספות, ובתום עונת 1991/92 ירדה הקבוצה ליגה. לאחר שעזב את רמת השרון בשנת 1992 הוא חתם בבני הרצליה. בעונת 1994/95 הוא זכה עם הקבוצה בגביע המדינה. בעונה זו רשם 9.3 נקודות למשחק, ו-3.1 אסיסטים בממוצע. ב-1995 חתם בהפועל אילת, ועונה לאחר מכן הצטרף למכבי רעננה. את עונת 1996/97 סיים עם ממוצע של 6.8 נקודות למשחק ו-5.2 אסיסטים, ואת עונת 1997/98 סיים עם ממוצע 5.5 נקודות ו-3.6 אסיסטים. בשתי העונות הראשונות בהן שיחק ברעננה, סיימה הקבוצה במקום השני בליגה הסדירה והגיעה לחצי גמר הפלייאוף. במהלך העונה השלישית שלו בקבוצה, עבר למכבי גבעת שמואל. שיחק גם במכבי ראשון לציון, הפועל חולון ובאליצור אשקלון. בעונת 2001/02 חזר לשחק בראשון לציון, ובסיום העונה הודיע על פרישתו ממשחק, בעקבות פציעות חוזרות בקרסול. ארליך קלע בליגה הראשונה 2208 נקודות.

ארליך היה חבר בנבחרת הנוער ובנבחרת ישראל בכדורסל, נודע כמוסר אסיסטים מצטיין.

בשנת 2007 שימש כעוזר המאמן עדי אזולאי במכבי ראשון לציון.

כיום (2017) ארליך משמש כמאמן אישי בכדורסל ופרשן טלוויזיה. בנו עמית ארליך הוא שחקן בני הרצליה.

## קישורים חיצוניים

* 
* 
* 

## הערות שוליים

קטגוריה:כדורסלנים ישראלים
קטגוריה:בוגרי תיכון רוטברג (רמת השרון)
קטגוריה:מאמני כדורסל ישראלים
קטגוריה:כדורסלני נבחרת ישראל
קטגוריה:כדורסלני הפועל תל אביב
קטגוריה:כדורסלני א.ס. רמת השרון
קטגוריה:כדורסלני בני הרצליה
קטגוריה:כדורסלני הפועל אילת
קטגוריה:כדורסלני מכבי רעננה
קטגוריה:כדורסלני מכבי גבעת שמואל
קטגוריה:כדורסלני מכבי ראשון לציון
קטגוריה:כדורסלני הפועל חולון
קטגוריה:רמת השרון: כדורסלנים
קטגוריה:ישראלים שנולדו ב-1969
שפמנון אירופי

**שפמנון אירופי** או **סילור אירופי** (שם מדעי: *Silurus glanis*), הוא מין דג גדול משפחת הסילוריים שבסדרת השפמנונאים. זהו אחד מהגדולים שבשפמנונים ומהכבדים שבדגי אירופה.

## מאפיינים
אורכו של השפמנון הגדול ביותר שנמדד היה 5 מטר ומשקלו 300 ק"ג. הכבד ביותר שקל 400 ק"ג, אך בדרך כלל האורך הוא 2.2 מ' והמשקל עד 65 ק"ג. לדג זה עור ירוק עד שחור, לסת עצומה בעלת זיפים העוזרים לחוש טרף במים ועיניים קטנות ביותר. הוא בעל סנפירים קטנים אך זנב ארוך וחזק.

דג זה מצוי ברחבי נהרות איטיים ואגמים ממוזגים ברחבי אירופה ואסיה. דג זה נראה לעיתים בקרבה לגדות המים והוא מסוגל להלך מעט מחוץ למים. הוא טורף מובהק הניזון מרוב יצורי הנהרות, לרבות מדגים אחרים (ואפילו משפמנונים אירופים אחרים), סרטנים, רכיכות, דוחיים, זוחלים, עופות מים ויונקים קטנים. שפמנונים מחכים ליונים ששותות מים ומתנפלים עליהן בהפתעה.

## גלריה

Siluris glanis.jpg
Especies-invasoras-el-siluro-gigante-europeo.jpg
Europese meerval, Nederlandse meerval van 166cm, Roy Noom, 2013.jpg
EuropeseMeervalLucasVanDerGeest.jpg
Wels Hafen.jpg
European Catfish (Silurus glanis) (13532570755).jpg


## ראו גם
*סילור סולדאטוב - מין קרוב המצוי במזרח אסיה

## קישורים חיצוניים

* 

## הערות שוליים

קטגוריה:טקסונים שתוארו בידי קארולוס לינאוס
קטגוריה:סילוריים
קטגוריה:דגים: טורפי-על
קטגוריה:מגה-פאונה של אירואסיה
קטגוריה:דגי הים הכספי
קטגוריה:בעלי חיים שתוארו ב-1758
אילנית אדומת-עין

**אילנית אדומת-עין** (שם מדעי: *Agalychnis callidryas*) היא מין צפרדע ממשפחת האילניתיים החיה ביערות הגשם של אמריקה המרכזית. הצפרדע היא קרובתה של האילנית הדואה מאותו אזור.

## מאפיינים
אורכה של הצפרדע 59–77 מ"מ והיא בעלת עור רירי בצבע ירוק עם צדדים צהובים ותחתיהם אזור מפוספס בצהוב-כחול בוהק. כפות הרגליים כתומות, הבטן והחזה לבנים וכפי ששמה מרמז היא בעלת עיניים אדומות.

הצפרדע חיה בין ענפי העצים של היער והיא פעילה בלילות. הצפרדע מתחילה אז להשמיע קריאות חיזור ולטפס במעלה העצים אל בני זוג. מטרתם של העיניים הגדולות הוא כנראה להרתיע טורפים אפשריים השוכנים ביער. שאר גופה של הצפרדע מוסווה. היא מחפשת חרקים ביער ותופסת אותם עם לשונה הדביקה.

הצפרדע מטילה את ביציה על עלים הסמוכים למים וכשמגיע זמן הבקיעה הם נופלים למים.

## קישורים חיצוניים

## הערות שוליים

קטגוריה:בעלי חיים שתוארו ב-1862
קטגוריה:טקסונים שתוארו בידי אדוארד דרינקר קופ
קטגוריה:פילומדוסיים
קטגוריה:דו-חיים ביערות הגשם של אמריקה המרכזית